রেকর্ড আর বিরাট কোহলি সমার্থক হয়ে গিয়েছেন। একের পর এক রেকর্ড গড়েই চলেছেন বিরাট কোহলি। এবার বিশাখাপত্তনমে নতুন মাইলস্টোনে পৌঁছলেন ভারত অধিনায়ক। 
এই বিশাখাপত্তনমই ছিল মহেন্দ্র সিংহ ধোনির পয়মন্ত মাঠ। বুধবার থেকে এই মাঠ বিরাট কোহলিরও যৌবনের তপোবন আর বার্ধক্যের বারাণসী।  
বিশাখাপত্তনমেই ধোনি-ধামাকা প্রথম দেখা গিয়েছিল। এখানেই আবার বিরাট কোহলি দ্রুততম দশ হাজারের মালিক হলেন। 
এদিন ওয়েস্ট ইন্ডিজের বিরুদ্ধে  দ্বিতীয় ওয়ানডে-তে নামার আগে ৮১ রান দরকার ছিল কোহলির। এদিন ৮১ রান করতেই ১০ হাজারি ‘মনসবদার’ হয়ে গেলেন ‘কিং কোহলি’। 
কোহলির আগে ২৫৯ ইনিংসে সচিন তেন্ডুলকর ১০ হাজার রানের মালিক হয়েছিলেন। সৌরভ ২৬৩ ইনিংসে পৌঁছেছিলেন দশ হাজারে। কোহলি নিলেন ২০৫টি ইনিংস। তিনিই দ্রুততম।